Video: Man skryf lied om mense na sy grootworddorp te lokJan-Hendrik Swiegers (Foto: Verskaf) Jan-Hendrik Swiegers (36), ŉ eiendomsontwikkelaar van die Paarl in die Wes-Kaap, het ŉ lied laat opneem en ŉ musiekvideo daaroor gemaak om sy grootworddorp, Murraysburg, in die Karoo te bevorder. Dié liedjie se musiekvideo is reeds meer as 66 000 keer op Facebook gekyk. “Ek het nie hierdie liedjie geskryf met enige kommersiële bedoelings nie, ek wou dit regtig net deel om vir ander te vertel hoe fantasties Murraysburg is. Ek wil weer bietjie lug in die dorp blaas, want dit lê my so na aan die hart,” het Swiegers aan Maroela Media gesê. Swiegers het in Murraysburg grootgeword en ŉ liefde vir die dorp, sy mense en die Karoo ontwikkel. Hy het gesê hy wil nie hê sy kinders of enigiemand anders moenie weet van hierdie fantastiese dorp en wat dit bied nie, en het toe ŉ lied geskryf om mense daarvan te vertel. “Ná 1994 het baie van die klein Karoodorpies maar bietjie agteruitgegaan. Baie mense het hulle kinders uit die skool gehaal en in groter stede laat skoolgaan, so die gemeenskap was baie verdeel. Toe my pa in 2010 oorlede is, het hy ons ou plaashuis vir die familie agtergelaat,” het Swiegers vertel. “Ons het as familie besluit dat ons die huis gaan regmaak en vakansies daarheen sal gaan, sodat ons kinders die skoonheid van die Karoo kan ervaar en waardeer,” het hy gesê. Jan-Hendrik Swiegers (Foto: Verskaf) Swiegers is nie ŉ professionele musikant of ŉ sanger nie, maar hy wil met sy liedjie hê dat almal die skoonheid van Murraysburg moet ervaar. “Ek is so passievol oor die Karoo en die mense daar, ek wil dit bevorder. Die Karoo klim in jou hart in, dit wys jou wie jy is, en ek wil hê mense van die stad af moet dit ook gaan ervaar.” Die liedjie gaan oor ŉ Karooseun wat nie van sy wortels vergeet het nie, en weerspieël Swiegers se eie lewe. “Ons het so ’n kommersiële lewe waar ons nou woon, maar ek kan nie vir jou sê wat die Karoo vir my en my vrou en kinders beteken nie. Ek kan nie sonder die Karoo nie, ek wil teruggaan na daardie mense toe. My hart lê daar,” het hy gesê. Swiegers se gesin en uitgebreide familie gaan sedert hulle die plaashuis, wat in die musiekvideo te sien is, reggemaak het, elke Desembervakansie Murraysburg toe. “Ons gaan nie see toe nie, ons gaan Karoo toe, ons gaan rus in Murraysburg. Ek braai elke liewe aand, ek en my seun ry motorfiets en ek en my vrou gaan drink sundowners op ŉ bult. Die huis is altyd vol vriende en familie wat kom kuier en die magic van die Karoo wil ervaar.” Swiegers vertel tydens die opneem van die musiekvideo het hy net weer gesien hoe goedhartig die gemeenskap van dié dorp is. “Ons het ŉ week lank aan die video geskiet. Maar dit was so opmerklik hoe die mense net regte hartsmense is. Soveel mense het ons gehelp, en niemand het iets terugverwag nie. Een oom het 800 skape in ŉ kraal in gejaag, net vir my video. “ŉ Ander oom het sy perdewa uit sy stoor gaan haal, skoongemaak en ingespan sodat ons dit vir die video kan gebruik. ’n Ander boer het vyfuur die oggend sy waterval vir my laat loop sodat ons dit in die musiekvideo kon gebruik. Niemand het enigiets terugverwag nie. Daar is ŉ liefdesgevoel in daardie dorp, mense wíl saamwerk, en ek hoop dat dié liedjie net al hoe meer mense na Murraysburg sal lok,” het hy gesê. Murraysburg A song about the country town in the Greater Karoo, Murraysburg and its people. Posted by Jan-Hendrik Swiegers on Friday, August 17, 2018